Sitemap • Werfkaart • Home/Tuis • Up/Op • Ligging • Album • Hantamhuis • Tankwa • Little Canyon •
Die Tankwa-Karoo lê onder aan die voet van die Roggeveldberg en is vernoem na die rivier wat daar deurloop. Die Khoi-woord "tanqua" beteken glo "troebel waters", "droë rivierloop", "plek van die San" of "dorsland".
Wat die park so besonders maak, is dat jy oor 'n relatiewe kort afstand - skaars 50 km - 'n groot verskeidenheid plantegroei sien, en boonop lê dit binne die Vetplant-Karoo-biodiversiteitsbrandpunt. Hier sien jy vanaf 'n woestynlandskap tot ruie plantegroei aan die hange van die Roggeveldberg. Soos jy ry, sien jy hoe dit geleidelik verander.
Verskeie besondere voëls kan in hierdie kontrei raakgeloop word oa die skaars bloukopdrawwertjie. Dit is 'n paradys vir voëlkykers, omdat mens die meeste van die 18 voëlsoorte wat net in die Karoo voorkom, hier sien. Wees op die uitkyk vir die Ludwigse pou, groenbossanger, namakwalangstertjie, kaneelborssanger, priritbosbontrokkie, swartoorlewerik en die grootrooivalk. By die Oudebaaskraaldam is daar flaminke te siene en ook bontelsies, kopereende en vaalkorhane.
Diere wat moontlik teengekom kan word is Kaapse bergkwaggas, springbokke, gemsbokke, rooihartbeeste, bakoorjakkalse en erdvarke.
Die atmosfeer is rustig en daar is velerlei om te ontdek. Jy vind daar vriendelike gasvryheid, besondere natuurtonele, pragtige oop blou lug en bo alles, rus vir jou siel.